**Стална конференција градова и општина – Савез градова и општина Србије (СКГО)**

**Програм финансиран од стране Европске уније (ЕУ)**

***ПОДРШКА ЕУ ИНКЛУЗИЈИ РОМА***

***Оснаживање локалних заједница за инклузију Рома***

**СМЕРНИЦЕ ЗА ПРИЈАВУ НА**

**КОНКУРС**

за доделу бесповратних средстава за финансирање израде пројектно-техничке документације за уређење и изградњу комуналне инфраструктуре у ромским подстандардним насељима и то:

|  |  |
| --- | --- |
| * **Водовода** | * **Јавне расвете** |
| * **Канализације** | * **Парцелације и препарцелације** |

у циљу стварања техничког основа за уређење и инфраструктурно опремање ромских подстандардних насеља на територији Републике Србије.

**I Услови конкурса**

1. Укупан износ средстава по овом јавном конкурсу је **11.795.350,00 дин**
2. Износ средстава који се додељује по појединачном захтеву за финансирање не може прећи износ од **1.072.305,00 дин**.
3. Право на доделу средстава има јединица локалне самоуправе (ЈЛС) са територије Републике Србије која на својој територији има подстандардна ромска насеља; градске општине могу да аплицирају на конкурс у партнерству са Градом оснивачем
4. Апликант (ЈЛС или градска општина) може конкурисати само са једним захтевом за финансирање
5. Суфинансирање израде пројектно-техничке документације од стране ЈЛС дозвољено је до 50% укупне вредности Пројекта; Суфинансирање није обавезно али је могуће, како у делу везаном за геодетске радове[[1]](#footnote-1) тако и у другим аспектима. Финансијско учешће ЈЛС биће додатно вредновано приликом евалуације пријава. Плате запослених у ЈЛС који раде на пословима исходовања локацијских, грађевинских и других дозвола, пословима озакоњења и сл. се не могу сматрати финансијским учешћем. Плате запослених у јавним предузећима или другим правним лицима којима је оснивач ЈЛС, а који раде на пословима израде пројектно-техничке документације (укључујући геодетске послове и техничку контролу), могу се приказати као финансијско учешће уколико директно или у партнерском односу са другим правним лицима израђују предметну пројектно-техничку документацију.
6. Средства добијена путем Конкурса могу бити коришћена за:
   * Израду и спровођење Пројекта парцелације и/или препарцелације (са пројектом геодетског обележавања) кроз надлежни катастар непокретности, којим се формирају јавни коридори за изградњу инфраструктуре (предуслов: решена имовинско-правна питања)
   * Израда идејног пројекта
   * Израда пројекта за грађевинску дозволу (ПГД)
   * Израда пројекта за извођење (ПЗИ)
   * Израда пројекта изведеног објекта (за потребе озакоњења инфраструктурних објеката)
   * Израда извештаја о техничкој контроли

Уколико ЈЛС имају израђену неку од наведене документације, а неопходно је њено усаглашавање са измењеним стањем на терену или изменом одређеног прописа, могуће је аплицирање за потребе њене измене и допуне. Предуслов за аплицирање на јавни позив за финансирање израде пројектно-техничке документације за комуналну инфраструктуру јесте постојање адекватног планског основа на бази кога је могуће исходовање локацијских услова. Исходовање локацијских услова за потребе израде пројектно-техничке документације обавезна је активност коју ЈЛС обављају у току имплементације и евентуални трошкови њиховог издавања не представљају оправдан трошак.

Израда извештаја о техничкој контроли пројекта обавезна је уколико ЈЛС аплицира за израду ПГДа, ПЗИа и пројекта изведеног објекта. Трошак наведеног извештаја укључен је у укупну цену израде пројектно-техничке документације за коју ЈЛС аплицира и терет његове израде прелази на пружаоца услуге који ће бити одабран од стране ЈЛС приликом реализације јавне набавке. Исходовање одобрења за изградњу као и грађевинске дозволе нису обавезан предуслов за аплицирање по јавном позиву за ЈЛС али ће се њихово исходовање додатно бодовати.

1. Реализација финансијских обавеза од стране СКГО ка подносиоцима пријаве вршиће се након достављања финалног извештаја о изради предметне пројектно-техничке документације од стране ЈЛС. Образац за извештавање биће достављен накнадно оним ЈЛС које буду одабране на овом конкурсу.
2. Комунална инфраструктура и геодетске активности за које је предвиђена израда пројектно-техничке документације је следећа:
   * Водовод
   * Канализација
   * Јавна расвета
   * Парцелација и препарцелација

Израда пројектно-техничке документације за саобраћајну инфраструктуру (у комбинацији са једном или више горе наведених инфраструктурних мрежа) је могућа уколико се финансира из средстава ЈЛС. У наведеном случају, приликом реализовања тендерске процедуре неопходно је у понуди назначити посебно цену израде пројектно-техничке документације за наведену инфраструктуру а посебно за ону документацију која се финансира од стране СКГО.

Приликом дефинисања пројектног задатка за израду пројектно-техничке документације, може се комбиновати израда више различитих инфраструктурних иницијатива на терену (што није неопходан предуслов, могуће је кандидовати само један тип инфраструктуре). Самостално кандидовање пројекта парцелације и/или препарцелације није дозвољено. Могућности комбиновања приликом одлучивања за кандидовање апликације на овом конкурсу су следећи:

А) Парцелација/препарцелација + водовод

Б) Парцелација/препарцелација + канализација

В) Парцелација/препарцелација + јавна расвета

Г) Парцелација/препарцелација + саобраћајна инфраструктура

Д) Водовод + канализација

Ђ) Водовод + јавна расвета

Е) Водовод+ саобраћајна инфраструктура

Ж) Канализација + јавна расвета

З) Канализација + саобраћајна инфраструктура

И) Саобраћајна инфраструктура + јавна расвета

Уколико ЈЛС процене да могу креирати и пројекте са три елемента (нпр.парцелација/препарцелација, канализација и водовод), наведено ће бити могуће кандидовати кроз пријаву.

1. Aктивности које не могу бити финансиране и које нису дозвољене у оквиру пројекта: Израда пројектно-техничке документације за електро-енергетику (ел. енергија, гас, тополовод и сл.) и телекомуникациону инфраструктуру (фиксна и мобилна телефонија, кабловско-дистрибутивни системи и сл.).

**II Рокови и начин подношења пријаве**

* + - Крајњи рок за достављање пријава је: **5. март 2020.** (до15.00 часова у случају личне доставе).
    - Пријаве које се доставе након наведеног рока, непотписане или неоверене пријаве, неће се разматрати.
    - Пријаве на конкурс се достављају путем поште или непосредно на адресу:

*Стална конференција градова и општина*

*Македонска 22/8, 11000 Београд*, са назнаком

**ПОДРШКА ЕУ ИНКЛУЗИЈИ РОМА**

***Оснаживање локалних заједница за инклузију Рома***

''**Пријава на конкурс за доделу средстава за израду пројектно-техничке документације за изградњу комуналне инфраструктуре''**

* Доношење одлуке о додели средстава очекује се крајем марта 2020. године.
* Рок извршења уговорене обавезе јединице локалне самоуправе је: **15. октобар 2020.** године
* Након реализације уговорене обавезе јединица локалне самоуправе је у обавези да приложи извештај о реализацији активности и финансијски извештај о коришћењу средстава са спецификацијом трошкова како би оправдала наменско и законито коришћење средстава.
* Рок за достављања извештаја о наменском утрошку средстава је 15 дана од дана извршења уговорене обавезе, а најкасније 15 дана од дана истека рока за извршење уговорене обавезе.

Контакт особа за додатне информације је Игор Мишчевић, адреса електронске поште:

[igor.miscevic@skgo.org](mailto:igor.miscevic@skgo.org)

**III Потребна документација**

1. Пријава на конкурс доставља се СКГО на обрасцу који је објављен на сајту <http://www.skgo.org/konkursi>
2. Пријаву на јавни конкурс подноси јединица локалне самоуправе (или градска општина) у писменој форми на јединственом обрасцу.

**IV Начин доношења одлуке о додели средстава:**

1. *Јавни конкурс се спроводи у оквиру Програма ПОДРШКА ЕУ ИНКЛУЗИЈИ РОМА – Оснаживање локалних заједница за инклузију Рома*
2. *Средства се додељују путем јавног конкурса за доделу средстава који објављује Стална конференција градова и општина, у дневном листу ''Политика'', и на интернет сајту Сталне конференције градова и општина (*[*www.skgo.org*](http://www.skgo.org)*).*
3. *Листа критеријума и начин бодовања апликација на основу којих ће се креирати ранг листа је следећа:*

|  |  |  |  |
| --- | --- | --- | --- |
| **Евалуациони критеријуми** | | | |
| ***Ред.бр.*** | ***Назив критеријума*** | ***Вредност*** | ***Број бодова*** |
| 1. | Број подстандардних ромских насеља за које се ради пројектно-техничка документација за инфраструктуру  *(према истраживању о броју подстандардних ромских насеља мапираних кроз пројекат развоја ГИСа* [[2]](#footnote-2)*)* | 3 и више насеља | 5 |
| 2 насеља | 3 |
| 1 насеље | 1 |
| 2. | Број стамбених објеката који ће бити таргетиран кроз израду пројектно-техничке документације *(процена)* | Преко 100 | 5 |
| Од 51 до 100 | 3 |
| Од 11 до 50 | 1 |
| 10 и мање | Елиминациона вредност |
| 3. | Степен развијености ЈЛС према важећој Уредби о утврђивању јединствене листе развијености региона и јединица локалне самоуправе за 2014. годину („Сл. гласник РС“ број 104/2014) | Четврта група  (девастирана подручја) | 5 |
| Четврта група | 4 |
| Трећа група | 3 |
| Друга група | 2 |
| Прва група | 1 |
| 4. | Степен суфинансирања израде пројектно-техничке документације  *(није обавезан)* | Преко 21% | 10 |
| Од 11 до 20% | 5 |
| До 10% | 1 |
| Без суфинансирања | 0 |
| 5. | Садржај планиране пројектно-техничке документације | Две (или више) инфраструктурне мреже и парцелација/препарцелација | 10 |
| Две инфраструктурне мреже | 7 |
| Једна инфраструктурна мрежа и парцелација / препарцелација | 5 |
| Једна инфраструктурна мрежа | 0 |
| 6. | Могућност повезивања на постојећу инфраструктуру / постојеће коридоре јавног земљишта | Непосредна / директна | 10 |
| Отежана / умерено удаљена | 5 |
| Комплексна / технички веома захтевна | 0 |
| 7. | Исходовање грађевинске дозволе / одобрења за изградњу (*није обавезно*) | Да | 10 |
| Не | 0 |
| **Максималан број бодова:** | | | **55** |

1. *Апликанти ће бити рангирани према броју добијених бодова од стране евалуационе комисије*
2. *Евалуациону комисију сагласно Пројектном документу именоваће Генерални секретар Сталне конференције градова и општина*
3. *Одлуку о избору кандидата који ће добити подршку у изради пројектно-техничке документације донеће Надзорни одбор Програма на основу ранг листе*
4. *Након донете одлуке којом се одобравају средства за суфинансирање израде пројектно-техничке документације, подносилац пријаве се позива да потпише уговор са Сталном конференцијом градова и општина, којим ће бити регулисана права и обавезе уговорних страна.*

1. У случају израде пројектно – техничке документације износ који се може определити за геодетске радове износи максимално 20% укупне цене реализације. У случају суфинансирања геодетских радова од стране ЈЛС, максимална вредност геодетских радова може износити до 30% укупне цене израде документације. Уколико се израђује пројекат парцелације и/или препарцелације са разрадом једне или две (или више) инфраструктурне мреже, максималан износ суфинанисрања може бити до 50% укупне цене израде документације. [↑](#footnote-ref-1)
2. <http://www.mapsoft.rs/index.php/sr/gis-usluge/gis-resenja/gis-za-podstandardna-romska-naselja> [↑](#footnote-ref-2)